钦定古今图书集成/理学汇编/字学典/第054卷 > 《丘光庭兼明书》 > 《隶书所始》
## 钦定古今图书集成/理学汇编/字学典/第054卷 > 《丘光庭兼明书》 > 《隶书所始》

代人多以隶书始于秦时程邈者，明曰：非也。隶书之
兴，兴于周代。何以知之？按《左传》史赵算绛县人年曰：
“亥有二首六身，是其物也。”士文伯曰：“‘然则二万六千
六百有六旬也’。盖以亥字之形，似布算之状。按古文
亥作亢，全无其状，虽春秋时文字体别，而言亥字有
二首六身，则是今之亥字。下其首之二画竖置身傍”，
亥作豕。此则二万六千六百之数也。据此亥文，则春
秋之时有隶书矣。又郦善长《水经注》云：临淄人有发
古冢者，得铜棺，棺外隐起为文，言齐太公六代孙胡
公之棺也。惟三字有文，馀同今书。此胡公又在春秋
之前，即隶书兴于周代明矣。当时未全行，犹与古文
相参。自秦程邈已来，乃废古文，全行隶体，故程邈等
擅其名，非创造也。